Innocentius, episcopus, servus servorum Dei, dilecto filio........ abbati et conventui monasterii Pontiniacensis, Cisterciensis ordinis, Autissiod. diocesis, salutem et apostolicam benedictionem. In sanctorum festivitatibus quæ a Christi fidelibus votiva celebritate coluntur, dignis laudibus glorificatur Omnipotens, sanctis ipsis debitus honor impenditur, et animarum profectus devotione congrua procuratur. Unde nos, qui fidelium ipsorum curam gerimus generalem, cum præ omnibus quæ nostræ incumbunt sollicitudini ad eorumdem salutem intendere teneamur, multo desiderio cupimus ut illorum memoriam quos, exutos jam corpore, stola gloriæ induit Rex cœlestis, venerabiliter recolentes, ipsorum festa et celebri agant observantia, et solemnitate annua prosequantur; ac ut tanto accuratius ad eorum cultum se præparent, quanto plus ipsum animabus senserint profuturum; cum nonnunquam insigniis spiritualibus, indulgentiis, videlicet, et remissionibus magnificare studemus, ipsas devote illum exequentibus benignitate apostolica largiendo. Hinc est quod cum in ecclesia vestra corpus S. Edmundi quiescat, nos ipsum digna coli reverentia cupientes, omnibus, tam viris quam mulieribus vere pœnitentibus et confessis, qui ad eamdem ecclesiam in die Translationis ipsius sancti, in quo easdem mulieres libere ipsam ecclesiam intrare concedimus, pura intentione accesserint annuatim, de omnipotentis Dei misericordia et beatorum Petri et Pauli apostolorum ejus auctoritate confisi, quadraginta dies de injuncta sibi pœnitentia misericorditer relaxamus. Datum, Lugduni, nonis februarii, pontificatus nostri anno V.